SL Uradni list Evropske unije C 79/6

Končno poročilo pooblaščenca za zaslišanje (1)

Sklep o zavezah v zadevi COMP/39.398 – VISA MIF

2011/C 79/04

Osnutek sklepa o zavezah, ki je bil Komisiji predložen v skladu s členom 9(1) Uredbe (ES) št. 1/2003, se nanaša na del zadeve COMP/39.398 – VISA MIF, ki jo zdaj obravnava Komisija. Komisija je v obvestilu o nasprotovanju z dne 3. aprila 2009, naslovljenem med drugim na družbo Visa Europe Limited (v nadaljnjem besedilu: družba Visa Europe), začasno ugotovila, da je družba Visa Europe kršila člen 101 Pogodbe o delovanju Evropske unije in člen 53 Sporazuma EGP, ko je določila večstranske medfranšizne provizije za čezmejne transakcije in transakcije na nekaterih domačih prodajnih mestih, opravljene z debetnimi karticami, debetnimi karticami z odloženim plačilom in potrošniškimi plačilnimi karticami znotraj EGP (v nadaljnjem besedilu: postopek v glavni stvari).

Osnutek sklepa se nanaša le na tiste večstranske medfranšizne provizije, ki jih je določila družba Visa Europe, uporabljene pri čezmejnih transakcijah in transakcijah na nekaterih domačih prodajnih mestih s potrošniškimi debetnimi karticami s takojšnjim plačilom VISA, VISA Electron in V PAY znotraj EGP. Ne obravnava zlasti vprašanja večstranskih medfranšiznih provizij za transakcije s potrošniškimi plačilnimi karticami in debetnimi karticami z odloženim plačilom družbe Visa Europe, ki jih Komisija še naprej preiskuje.

Za to zadevo je bila kot pooblaščenka za zaslišanje najprej odgovorna Karen Williams, jaz pa sem odgovornost za zadevo prevzel po imenovanju na mesto pooblaščenca za zaslišanje 16. septembra 2010.

1. Pisna in ustna faza postopka

Komisija je 28. novembra 2006 po uradni dolžnost začela preiskavo večstranskih medfranšiznih provizij pri čezmejnih transakcijah in transakcijah na nekaterih domačih prodajnih mestih s potrošniškimi plačilnimi karticami VISA in V PAY znotraj EGP. Na podlagi te preiskave je Komisija 6. marca 2008 začela protimonopolni postopek v skladu s členom 101 Pogodbe o delovanju Evropske unije in členom 53 Sporazuma EGP, 3. aprila 2009 pa je družbi Visa Europe poslala obvestilo o nasprotovanju.

Združenje EuroCommerce je 15. junija 2009 vložilo pritožbo proti družbi Visa Europe, v kateri trdi, da se s provizijami, ki so jih ta družba in njene banke članice določile za trgovce na drobno, krši konkurenčno pravo EU. Združenje EuroCommerce je lahko sodelovalo kot pritožnik v postopku v glavni stvari.

V pisni fazi postopka v glavni stvari je imela družba Visa Europe pravico do vpogleda v spis. Tedanji pooblaščenec/Tedanja pooblaščenka za zaslišanje je na podlagi utemeljene zahteve dovolila podaljšanje roka za odgovor na obvestilo o nasprotovanju do 30. julija 2009. Družba Visa Europe je odgovorila pravočasno. Zahtevala je tudi dodatni vpogled v spis, da bi lahko pregledala dokaze v zvezi z raziskavami med trgovci in pridobitelji, ki jih je Komisija opravila med preiskovalno fazo postopka. Kot odziv na zahtevke za zaupnost nekaterih ponudnikov podatkov je bila v prostorih Komisije od 28. septembra do 6. oktobra 2009 pripravljena t. i. podatkovna soba, da se je omogočil ta vpogled. Ko je bil postopek za t. i. podatkovno sobo končan, je bil družbi Visa Europe določen rok za predložitev dodatnega odgovora na obvestilo o nasprotovanju, ki pa je bil na podlagi utemeljene zahteve podaljšan do 30. oktobra 2009. Družba Visa Europe je ta rok spoštovala.

V postopku v glavni stvari je lahko sodelovalo šest zainteresiranih tretjih oseb. Zagotovljene so jim bile informacije o naravi in vsebini postopka v skladu s členom 13 Uredbe Komisije (ES) št. 773/2004 (2). Samo družba MasterCard je v svojem zahtevku glede možnosti sodelovanja kot zainteresirana tretja oseba z dne 23. novembra 2009 zahtevala izvod nezaupne različice obvestila o nasprotovanju. To zahtevo je nato večkrat ponovila. Zahtevo družbe MasterCard sem zavrnil s sklepom z dne 13. oktobra 2010 z uporabo člena 8 iz mandata pooblaščenca za zaslišanje, zato ker Uredba Komisije (ES) št. 773/2004 jasno razlikuje statusa pritožnika in tretje osebe, in sicer pritožnik ima pravico do izvoda nezaupne različice obvestila o nasprotovanju, medtem ko so tretje osebe upravičene le do pisnega obvestila o naravi in vsebini postopka (3). Glede na vključitev družbe MasterCard v ta postopek tudi menim, da je lahko ta družba izrazila svoje mnenje in uveljavila svoje pravice kot tretja oseba.

V postopku v glavni stvari je družba Visa Europe trdila, da so bile kršene njene pravice obrambe, ker po svojem mnenju ni imela dostopa do pomembnih in/ali razbremenilnih dokazov iz spisa. Poleg tega je trdila, da je morala odgovoriti na obvestilo o nasprotovanju, preden je imela vpogled v „ključne dokaze“ iz spisa Komisije. Zato je od pooblaščenke za zaslišanje zahtevala, naj pregleda celoten spis, da bi ugotovila, ali bi morali biti tej družbi razkriti kateri koli razbremenilni dokazi. Pooblaščenka za zaslišanje je v dopisu z dne 16. novembra 2009 družbo Visa Europe opozorila na dejstvo, da je GD za konkurenco, ne pa pooblaščenec za zaslišanje, tisti, ki najprej določi/v prvi vrsti odloči, ali je treba stranki razkriti dokaze iz spisa Komisije. Zato je družba Visa Europe svojo zahtevo naslovila na GD za konkurenco, ki je 20. novembra 2009 to družbo obvestil, da se lahko zahteva po ponovnem ovrednotenju dokazov iz spisa o zadevi obravnava le na podlagi natančnejših informacij z utemeljitvijo zahteve za vsak dokument, pri čemer se upoštevajo informacije zaupne narave tretjih oseb v zvezi s temi dokumenti. Družba Visa Europe te zadeve ni nadaljevala, zato menim, da njena pravica obrambe ni bila kršena.

Vse stranke v postopku v glavni stvari so uveljavile pravico, da se izjavijo, na ustnem zaslišanju 30. novembra in 1. decembra 2009.

2. Predlagan osnutek zavez

Po ustnem zaslišanju v postopku v glavni stvari je družba Visa Europe 26. aprila 2010 predlagala sklop zavez v zvezi s svojimi medregionalnimi večstranskimi medfranšiznimi provizijami za potrošniške debetne kartice s takojšnjim plačilom ter nekaterimi drugimi pravili omrežja.

Komisija je 28. maja 2010 v skladu s členom 27(4) Uredbe (ES) št. 1/2003 v Uradnem listu Evropske unije objavila obvestilo s povzetkom pomislekov in predlaganih zavez ter pozivom tretjim osebam, naj predložijo svoje pripombe v enem mesecu od datuma objave obvestila (4). Prejetih je bilo trinajst pripomb, ki so jih poslali pritožnik, drugi ponudniki plačilnih kartic, plačilne institucije in trgovinska združenja. Komisija je obvestila družbo Visa Europe o prejetih pripombah, družba pa je na podlagi teh pripomb 10. septembra 2010 predložila revidirane zaveze. Družba Visa Europe se je v osnovi zavezala k znižanju povprečne letne ponderirane večstranske medfranšizne provizije za čezmejne transakcije z njenimi potrošniškimi debetnimi karticami s takojšnjim plačilom in predlagala nadaljnje zaveze v zvezi z nekaterimi pravili omrežja.

Komisija je v dopisu z dne 27. septembra 2010 združenje EuroCommerce obvestila, da so v predlaganih revidiranih zavezah očitno obravnavani pomisleki Komisije glede večstranskih medfranšiznih provizij za transakcije z debetnimi karticami s takojšnjim plačilom (5). Združenje EuroCommerce je 21. oktobra 2010 poslalo pripombe na ta dopis.

Komisija zdaj ugotavlja, da bi bilo treba glede na revidirane zaveze in ne glede na člen 9(2) Uredbe (ES) št. 1/2003 končati postopek, kar zadeva večstranske medfranšizne provizije za transakcije z debetnimi karticami s takojšnjim plačilom družbe Visa Europe.

Pooblaščenec za zaslišanje od pritožnika ali tretjih oseb ni prejel nobenih vprašanj ali pripomb o predlaganih zavezah družbe Visa Europe.

Ob upoštevanju navedenega menim, da je bila spoštovana pravica strank, da se izjavijo.

V Bruslju, 26. novembra 2010 Wouter WILS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(3) Člena 6(1) in 13(1).

(4) UL C 138, 28.5.2010, str. 34.

(5) V skladu s členom 7(1) Uredbe Komisije (ES) št. 773/2004.